# Tiivis katsaus Iranin–Israelin konfliktiin kesäkuussa 2025

*Katsauksessa käsitellään Israelin 13.6.2025 Iranin ydinohjelmaa vastaan käynnistämän aseellisen operaation ja siitä seuranneiden Iranin vastahyökkäysten kulkua ja konfliktin seurauksia Iranissa. Aseelliset yhteenotot päättyivät 24.6.2025 tulitaukoon, mutta ehtivät aiheuttaa huomattavia vaurioita etenkin Iranin sotilasinfrastruktuurille sekä satoja kuolonuhreja. Merkittävä määrä ihmisiä pakeni Teheranista Israelin iskuja, mutta on myös nopeasti palannut kaupunkiin tulitauon voimaanastumisen jälkeen. Tilanteen Iranissa voidaan katsoa olevan palautumassa normaaliksi, mutta tulitaukoa pidetään hauraana. Pitkälti ilman ratkaisua jäänyt konflikti voi myös jatkossa lisätä epävakautta Iranissa ja laajemmin Lähi-idässä. Katsaus perustuu julkisiin lähteisiin, joita on seurattu 25.6.2025 asti.*

## Tapahtumien kulku

Israel käynnisti 13.6.2025 Nouseva leijona -nimisen aseellisen operaation, ja maan ilmoituksen mukaan operaation pääkohteina olivat Iranin ydinlaitokset Natanzissa, Isfahanissa ja Fordossa.[[1]](#footnote-1) ACLED-konfliktitietokannan raportoinnin mukaan Israelin asevoimat teki aikavälillä 13.–20.6. yhteensä 274 Iraniin kohdistunutta ilma- tai ohjusiskua. Eniten iskuja (83) on tehty pääkaupunki Teheranin alueelle ja lisäksi Iranin itäisiin maakuntiin, erityisesti Itä-Azerbaidzhaniin, Kermanshahiin, Alborziin ja Isfahaniin. Yhteensä iskuja oli 20.6. mennessä tehty 26 eri maakuntaan kaikkiaan 31 maakunnasta.[[2]](#footnote-2) Pääosa iskuista on kohdistunut sotilaskohteisiin, ja niiden arvioidaan heikentäneen mm. Iranin ilmapuolustus- ja ohjustenlaukaisukykyä[[3]](#footnote-3), ja lisäksi useita keskeisiä sotilaskomentajia on saanut surmansa[[4]](#footnote-4).

Iran ilmoitti vastaavansa Israelin iskuihin välittömästi[[5]](#footnote-5), ja ACLEDin raportoinnin mukaan Iranin asevoimat teki aikavälillä 13.-20.6. yhteensä 56 ilma- tai ohjusiskua eri puolille Israelia.[[6]](#footnote-6) Israel on kyennyt pysäyttämään pääosan Iranin tekemistä iskuista, mutta ACLEDin mukaan kymmenet iskut ovat kuitenkin onnistuneet ja kohdistuneet mm. Haifan, Tel Avivin ja Eilatin kaupunkeihin.[[7]](#footnote-7)

Yhdysvallat ilmoitti 22.6. toteuttaneensa iskujen sarjan, joka aiheutti merkittävää tuhoa Natanzin, Isfahanin ja Fordon ydinlaitoksille. Iranin ydinohjelmalle iskuissa todellisuudessa aiheutuneen haitan laajuus on kyseenalaistettu. Arvioidaan, että ainakin osa Iranin rikastamasta ydinpolttoaineesta oli siirretty muualle ja laitokset eivät välttämättä vaurioituneet Yhdysvaltojen alkuperäisestä ilmoituksesta huolimatta kokonaan.[[8]](#footnote-8) Iran vastasi iskemällä 23.6. Yhdysvaltojen lentotukikohtaan Qatarissa. Iskun mittaluokkaa on kuitenkin pidetty suhteellisen maltillisena ja Iranin arvioidaan pyrkineen välttämään eskaloimasta tilannetta, sillä se oli ilmoittanut iskusta etukäteen.[[9]](#footnote-9)

Yhdysvaltojen presidentti Donald Trump ilmoitti myöhään 23.6. osapuolten välisestä tulitauosta, joka astui voimaan 24.6. Osapuolet kuitenkin syyttivät pian sen voimaan astumisen jälkeen toisiaan tulitauon rikkomisesta.[[10]](#footnote-10) Tulitauko on kuitenkin pitänyt tämän jälkeen.[[11]](#footnote-11)

## Konfliktin vaikutukset siviileihin Iranissa

Israelin 12 päivää kestäneissä iskuissa kuoli Iranin terveysministeriön julkaisemien lukujen mukaan 610 ihmistä ja haavoittui 5332. Kaikkein vakavimmissa, tulitaukoa edeltäneen päivän iskuissa kuoli 107 ja haavoittui 1342.[[12]](#footnote-12) Omien verkostojensa kautta vaihtoehtoisia tilastoja laatinut, Iranin tilanteesta kattavasti raportoiva ihmisoikeusjärjestö HRANA arvioi kuolleiden määräksi 974 ja haavoittuneiden 3458.[[13]](#footnote-13) Israelin iskujen kohteina oli laajasti hallinnollisia ja sotilaallisia kohteita sekä ydinohjelmaan liittyviä fyysikoita ja insinöörejä, joita vastaan iskettiin heidän kodeissaan tiheään asutuilla kaupunkialueilla. Vakavimmat asuinalueille tehdyt iskut kohdistuivat Teheraniin.[[14]](#footnote-14) Israelin iskut aiheuttivat Teheranissa henkilö- ja infrastruktuurivahinkojen lisäksi myös sähkökatkoja ja puhelinyhteyksien pettämistä. Koko Iranissa Internet-yhteys oli poikki usean päivän ajan sodan ollessa käynnissä.[[15]](#footnote-15)

Miljoonien Teheranin asukkaiden arvioitiin paenneen kaupungista Israelin ilma- ja ohjusiskuja ja evakuointikäskyjä 15.6.2025 mennessä, jolloin useat iskut osuivat eri kaupunginosiin ja hallinnollisiin rakennuksiin. Iranin kaupungeissa ei ole asianmukaisia väestönsuojia, jonne asukkaat voisivat vetäytyä ilma- tai ohjusiskujen uhatessa, mikä ajoi suuren osan asukkaista poistumaan kaupungista. Maan sisäisesti siirtyneiden tarkoista määristä ei ole saatavilla lukuja, mutta yli 10 miljoonan asukkaan Teheranista samanaikaisesti lähteneiden suuri määrä aiheutti ruuhkia sekä ruoan, polttoaineen ja käteisen rahan puutteita evakuoinnin ollessa käynnissä.[[16]](#footnote-16) Monet kodeistaan paenneista suuntasivat etenkin Pohjois-Iranissa sijaitseviin kaupunkeihin, joiden ajateltiin välttyvän pahimmilta iskuilta, ja jotka olivat jo ennestään monille tuttuja matkakohteita.[[17]](#footnote-17) Osa jatkoi myös matkaansa Iranin ulkopuolelle ainakin Armeniaan[[18]](#footnote-18) ja Turkkiin[[19]](#footnote-19) maarajan kautta ilmatilan ollessa suljettuna. Ulkomaille suuntautuneen liikehdinnän mittakaavasta ei kuitenkaan toistaiseksi ole tarkkaa tietoa. Tulitauon astuttua voimaan Teheranista lähteneiden on raportoitu alkaneen palata takaisin koteihinsa.[[20]](#footnote-20) Miljoonat teheranilaiset olivat myös jääneet iskujen ajaksi kaupunkiin, jossa arkielämä jatkui pommituksista huolimatta ilman vakavia puutteita.[[21]](#footnote-21)

Iranin turvallisuusilmapiiri on sodan jäljiltä äärimmäisen jännittynyt, ja viranomaiset ovat pidättäneet, vanginneet ja teloittaneet vakoojina pitämiään henkilöitä. Eri puolilla Irania on raportoitu lisääntyneestä turvallisuusjoukkojen läsnäolosta ja etenkin vallankumouskaartin alaisten puolisotilaallisten Basij-joukkojen kevyin perustein tekemistä pidätyksistä.[[22]](#footnote-22) Ihmisoikeusjärjestö HRANAn mukaan Iranissa on sodan alkamisen jälkeen pidätetty 705 ihmistä poliittisin tai turvallisuuteen liittyvin perustein.[[23]](#footnote-23)

## Konfliktin vaikutukset Iranin poliittiseen tilanteeseen

Israelin käynnistämä sotilasoperaatio voidaan nähdä jatkumona vuosia Iranin ja Israelin välillä jatkuneelle proxy-sodankäynnille sekä kesällä 2024 tapahtuneille iskuille. Myös Yhdysvallat on aiemmin iskenyt Iranin sotilaallisia toimijoita vastaan, mm. vuonna 2020 se surmasi Iranin vallankumouskaartin komentajan Qasem Soleimanin. Edellä mainitut aseelliset yhteenotot ovat kuitenkin johtaneet suhteellisen nopeaan de-eskalaatioon osapuolten välillä.[[24]](#footnote-24) Osapuolet ilmoittivat lopulta 24.6. illalla noudattavansa sovittua tulitaukoa.[[25]](#footnote-25) Jos tulitauko pysyy voimassa, voidaan aiempien yhteenottojen perusteella arvioida tilanteen Iranissa palautuvan normaaliksi. Toisaalta monien arvioiden mukaan tulitauon pysyvyys on kyseenalaista[[26]](#footnote-26), ja Iranin ja Israelin yhteenotot ovat edelleen mahdollisia tulevaisuudessa.

Israel on aiemmin ilmoittanut pyrkivänsä kaatamaan Iranin nykyhallinnon.[[27]](#footnote-27) Iranin hallinnon toimintamahdollisuuksien arvioidaan heikentyneen mm. maassa aiemmin tapahtuneiden levottomuuksien, vaikutusvallan kaventumisen lähialueilla, kuten Syyriassa; ja viimeisimpinä Israelin iskujen aiheuttamien tuhojen vuoksi.[[28]](#footnote-28) Sotilaallisten kykyjen palauttaminen aiheuttaa merkittäviä kustannuksia suurista talousongelmista kärsivälle maalle, ja puolustukseen investoiminen voi lisätä tyytymättömyyttä iranilaisissa.[[29]](#footnote-29) Iranin hallinnon hyökkäyksen aikana käynnistämät toimet, kuten vakoojiksi epäiltyjen pidätykset ja teloitukset, kertovat maan kireästä ilmapiiristä sodan jäljiltä. Iranissa tai iranilaisdiasporassa ei kuitenkaan nähdä olevan sellaista oppositiotoimijaa, joka voisi helposti haastaa Iranin nykyhallinnon, minkä vuoksi mahdollisen vallanvaihdoksen seuraukset olisivat epävarmat[[30]](#footnote-30). Tulitauon voimaan astumisesta huolimatta on mahdollista, että konfliktista seuraa lisää epävakautta Iranissa ja laajemmin Lähi-idässä Yhdysvaltojen ja Iranin välisten neuvottelujen ydinsopimuksesta ollessa kesken ja muidenkin konfliktiin johtaneiden tekijöiden ollessa edelleen voimassa.

## Lähteet

ACLED (Armed Conflict Location & Event Data)

24.6.2025. *ACLED Explorer* [Valittuna välikohtaukset Iranissa ja Israelissa aikavälillä 13.6-20.6.2025]. <https://acleddata.com/explorer/> (käyty 24.5.2025).

19.6.2025. *Israel-Iran Expert Comment: The Middle East braces for further volatility, as diplomacy hangs by a thread*. <https://acleddata.com/2025/06/19/israel-iran-expert-comment-the-middle-east-braces-for-further-volatility-as-diplomacy-hangs-by-a-thread/> (käyty 25.6.2025).

AP (Associated Press) News

25.6.2025. *Israel killed at least 14 scientists in an unprecedented attack on Iran’s nuclear know-how*. <https://apnews.com/article/israel-iran-nuclear-science-attacks-e298f00ba261debba4499a48c9df8b3d> (käyty 25.6.2025).

16.6.2025. *Iranians seek temporary refuge in neighboring Turkey as the conflict with Israel escalates*. <https://apnews.com/article/turkey-iran-conflict-families-seek-refuge-916553a2757b7a552687a18eaf34471b> (käyty 25.6.2025).

BBC (British Broadcasting Corporation)

25.6.2025. *What we know about the Iran-Israel ceasefire*. <https://www.bbc.com/news/articles/czjk3kxr3zno> (käyty 25.6.2025).

24.6.2025a. *Iran nuclear scientist killed in Israeli strike, state TV says*. <https://www.bbc.com/news/articles/c0m81jg8k4no> (käyty 25.6.2025).

24.6.2025b. *'We are exhausted' - how Iranians are feeling after fragile ceasefire*. <https://www.bbc.com/news/articles/cwyqewrx6kqo> (käyty 25.6.2025).

20.6.2025. *’Everyone is scared’: Iranians head to Armenia to escape conflict with Israel*. <https://www.bbc.com/news/articles/c4ge7ej6824o> (käyty 25.6.2025).

CNN (Cable News Network) 25.6.2025. *Exclusive: Early US intel assessment suggests strikes on Iran did not destroy nuclear sites, sources say*. <https://edition.cnn.com/2025/06/24/politics/intel-assessment-us-strikes-iran-nuclear-sites> (käyty 25.6.2025).

DW (Deutsche Welle) 24.6.2025. Iranians flee to Turkey as conflict deepens. <https://www.dw.com/en/iranians-flee-to-turkey-as-conflict-deepens/video-73015356> (käyty 25.6.2025).

Engelsberg Ideas / Aarabi, Kasra 18.6.2025. *How Iran’s grand strategy collapsed*. <https://engelsbergideas.com/notebook/how-irans-grand-strategy-collapsed/> (käyty 25.6.2025).

The Financial Times 18.6.2025. *‘Let them kill us’: millions of Iranians refuse to leave Tehran*. <https://www.ft.com/content/b1b5f870-83a8-4e31-b5d9-97bac6470590> (käyty 25.6.2025).

France 24 24.6.2025. *How Iran is using the war with Israel to ramp up repression by arresting ‘spies’*. <https://www.france24.com/en/asia-pacific/20250624-how-iran-using-war-with-israel-ramp-up-repression-arresting-spies> (käyty 25.6.2025).

The Guardian

24.6.2025. *‘A pause before something worse’: Iranians wary of what future holds*. <https://www.theguardian.com/world/2025/jun/24/a-pause-before-something-worse-iranians-wary-of-what-future-holds> (käyty 25.6.2025).

23.6.2025. *The view from Iran: ‘People have returned to Tehran, although the bombing hasn’t stopped’*. <https://www.theguardian.com/world/2025/jun/23/fears-in-iran-we-are-very-afraid-regime-might-respond-to-the-us-attack> (käyty 25.6.2025).

15.6.2025. ‘*There’s a smell of death in the air’: chaos in Tehran as residents try to flee or find shelter*. <https://www.theguardian.com/world/2025/jun/15/theres-a-smell-of-death-in-the-air-chaos-in-tehran-as-residents-try-to-flee-or-find-shelter> (käyty 25.6.2025).

The Independent 23.6.2025. *The maps and numbers you need to know after US intervene in Iran-Israel conflict*. <https://www.independent.co.uk/news/world/middle-east/israel-iran-maps-timeline-attacks-nuclear-sites-b2775269.html> (käyty 25.6.2025).

Iran Wire

23.6.2025. *What Military Sites Did Israel Hit Across Iran?* <https://iranwire.com/en/features/142545-what-military-sites-did-israel-hit-across-iran/> (käyty 25.6.2025).

20.6.2025. ‘*There’s Always an Explosion Sound Somewhere’: Life in Tehran Under Fire*. <https://iranwire.com/en/features/142383-theres-always-an-explosion-sound-somewhere-life-in-tehran-under-fire/> (käyty 25.6.2025).

18.6.2025. *Doctors, Students, Families among Rising Civilian Casualties in Iran*. <https://iranwire.com/en/features/142319-doctors-students-families-among-rising-civilian-casualties-in-iran/> (käyty 25.6.2025).

ISW (Institute for the Study of War)/Carter, Brian & Carl, Nicholas 23.6.2025. *Iranian Calculus and Response Options following the US strikes*. <https://www.understandingwar.org/backgrounder/iranian-calculus-and-response-options-following-us-strikes> (käyty 25.6.2025).

Al Jazeera

23.6.2025. *US, Israeli strikes on Iran nuclear sites: How big are radiation risks?* <https://www.aljazeera.com/news/2025/6/23/us-israeli-strikes-on-iran-nuclear-sites-how-big-are-radiation-risks> (käyty 25.6.2025).

21.6.2025. *Tehran is in shock – and we have fled with heavy hearts*. <https://www.aljazeera.com/news/2025/6/21/tehran-is-in-shock-and-we-have-fled-with-heavy-hearts> (käyty 25.6.2025).

HRANA (Human Rights Activists News Agency) 24.6.2025. *The Eleventh Day of Israeli Strikes: Key Developments*. <https://www.en-hrana.org/the-eleventh-day-of-israeli-strikes-key-developments/> (käyty 25.6.2025).

NYT (The New York Times)

24.6.2025a. *Strike Set Back Iran’s Nuclear Program by Only a Few Months, U.S. Report Says*. <https://www.nytimes.com/2025/06/24/us/politics/iran-nuclear-sites.html> (käyty 25.6.2025).

24.6.2025b. *Israel and Iran Claim Victory as Cease-Fire Takes Hold*. <https://www.nytimes.com/live/2025/06/24/world/ceasefire-iran-israel-trump> (käyty 25.6.2025).

23.6.2025. *Can Iran, Israel and the U.S. Now All Claim to Have Won?* <https://www.nytimes.com/2025/06/23/world/middleeast/iran-response-ceasefire-chance.html> (käyty 25.6.2025).

Radio Farda 24.6.2025. *روز جنگ چه تعداد کشته و زخمی در ایران و اسرائیل به جا گذاشت؟ ۱۲.* <https://www.radiofarda.com/a/how-many-killed-and-injured-in-the-conflict-between-iran-and-israel/33453722.html> (käyty 25.6.2025).

RFE/RL (Radio Free Europe / Radio Liberty) 18.6.2025. *Iranians Rush To Armenian Border, Despite Long Distances and High Costs*. <https://www.rferl.org/a/iran-armenia-border-iranians-leave-tehran/33448234.html> (käyty 25.6.2025).

RANE / Bey, Matthew 20.6.2025. *Assessing the Potential for Regime Change in Iran*. <https://worldview.stratfor.com/article/assessing-potential-regime-change-iran> [edellyttää kirjautumista] (käyty 25.6.2025).

The Washington Post 19.6.2025. *How Israel and Iran’s conflict went from covert to all-out fighting*. <https://www.washingtonpost.com/world/2025/06/19/iran-israel-conflict-history/> (käyty 25.6.2025).

Yle (Yleisradio)

25.6.2025. *Asiantuntija: Iranin ja Israelin tulitauko on hyvin hauras*. <https://yle.fi/a/74-20169404> (käyty 25.6.2025).

24.6.2025. *Sekä Israel että Iran ilmoittivat sodan päättyneen ja julistautuivat sen voittajiksi*. <https://yle.fi/a/74-20169374> (käyty 25.6.2025).

1. The Independent 23.6.2025; ACLED 19.6.2025. [↑](#footnote-ref-1)
2. ACLED 24.6.2025. [↑](#footnote-ref-2)
3. Iran Wire 23.6.2025. [↑](#footnote-ref-3)
4. NYT 23.6.2025. [↑](#footnote-ref-4)
5. The Independent 23.6.2026; ACLED 19.6.2025. [↑](#footnote-ref-5)
6. ACLED 24.6.2025. [↑](#footnote-ref-6)
7. ACLED 19.6.2025. [↑](#footnote-ref-7)
8. CNN 25.6.2025; NYT 24.6.2025a. [↑](#footnote-ref-8)
9. NYT 23.6.2025. [↑](#footnote-ref-9)
10. BBC 24.6.2025a. [↑](#footnote-ref-10)
11. NYT 24.6.2025b. [↑](#footnote-ref-11)
12. Radio Farda 24.6.2025; BBC 24.6.2025. [↑](#footnote-ref-12)
13. HRANA 24.6.2025. [↑](#footnote-ref-13)
14. Iran Wire 18.6.2025; AP News 25.6.2025. [↑](#footnote-ref-14)
15. Iran Wire 20.6.2025. [↑](#footnote-ref-15)
16. The Guardian 15.6.2025. [↑](#footnote-ref-16)
17. Al Jazeera 18.6.2025. [↑](#footnote-ref-17)
18. BBC 20.6.2025; RFE/RL 18.6.2025. [↑](#footnote-ref-18)
19. DW 24.6.2025. [↑](#footnote-ref-19)
20. The Guardian 23.6.2025. [↑](#footnote-ref-20)
21. FT 18.6.2025. [↑](#footnote-ref-21)
22. France 24 24.6.2025. [↑](#footnote-ref-22)
23. HRANA 24.6.2025. [↑](#footnote-ref-23)
24. The Washington Post 19.6.2025; The Independent 23.6.2025. [↑](#footnote-ref-24)
25. Yle 24.6.2025. [↑](#footnote-ref-25)
26. BBC 24.6.2025b; [The](https://www.theguardian.com/world/2025/jun/24/a-pause-before-something-worse-iranians-wary-of-what-future-holds) Guardian 24.6.2025; Yle 25.6.2025. [↑](#footnote-ref-26)
27. RANE/Bey 20.6.2025. [↑](#footnote-ref-27)
28. ISW / Carter & Carl 23.6.2025; Engelberg Ideas / Aarabi 18.6.2025. [↑](#footnote-ref-28)
29. ISW / Carter & Carl 23.6.2025. [↑](#footnote-ref-29)
30. RANE/Bey 20.6.2025. [↑](#footnote-ref-30)